Forslag til Rådets direktiv om ændring af Rådets direktiv 77/93/EØF om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet (95/C 192/06) (Tekst af betydning for EØS) KOM(95) 239 endelig udg. - 95/0134(CNS)

(Forelagt af Kommissionen den 9. juni 1995)

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen,

under henvisning til udtalelse fra Europa-Parlamentet,

under henvisning til udtalelse fra Det Økonomiske og Sociale Udvalg, og

ud fra følgende betragtninger:

Ved artikel G i traktaten om Den Europæiske Union er udtrykket »Det Europæiske Økonomiske Fællesskab« ændret til »Det Europæiske Fællesskab«; forkortelsen »EØF« bør derfor ændres til »EF«;

forkortelsen »EØF« optræder i visse bestemmelser i Rådets direktiv 77/93/EØF (1) om foranstaltninger mod indslæbning i Fællesskabet af skadegørere på planter eller planteprodukter og mod deres spredning inden for Fællesskabet;

som følge af det indre marked anvendes de certifikater, der er vist i bilag VIII til nævnte direktiv, ikke længere i samhandelen inden for Fællesskabet, men kan anvendes ved udførsel af planter eller planteprodukter til tredjelande i henhold til de bestemmelser, der er godkendt under den internationale konvention om plantebeskyttelse af 6. december 1951, ændret den 21. december 1979; forkortelsen »EØF« i de nævnte modelcertifikater bør derfor ændres til »EF«.

producenterne har normalt en stor beholdning af certifikater, og en sådan ændring af forkortelse kan medføre øgede udgifter for disse producenter, hvis den indføres med det samme; der bør derfor fastsættes en periode, hvori certifikater med påskriften »EØF/nr. . . .« stadig kan anvendes -

UDSTEDT FØLGENDE DIREKTIV:

Artikel 1

I bilag VIII til direktiv 77/93/EØF foretages følgende ændringer:

1. I del A ændres forkortelsen »EØF« i modellen til sundhedscertifikat til »EF«.

2. I del B ændres forkortelsen »EØF« i modellen til sundhedscertifikat for videreforsendelse til »EF«.

3. I del C, nr. 1, første led, ændres forkortelsen »EØF« til »EF«.

Artikel 2

Restbeholdninger af sundhedscertifikatet og sundhedscertifikatet for videreforsendelse, der er vist i bilag VIII til direktiv 77/93/EØF, kan fortsat anvendes med påskriften »EØF/. . ./. . .« indtil den 1. juli 1996.

Artikel 3

1. Medlemsstaterne sætter de nødvendige love og administrative bestemmelser i kraft for at efterkomme dette direktiv senest den 1. januar 1996. De underretter straks Kommissionen herom.

Når medlemsstaterne vedtager disse love og administrative bestemmelser, skal de indeholde en henvisning til dette direktiv, eller de skal ved offentliggørelsen ledsages af en sådan henvisning. De nærmere regler for denne henvisnig fastsættes af medlemsstaterne.

2. Medlemsstaterne meddeler straks Kommissionen teksten til de nationale retsforskrifter, som de udsteder på det område, der er omfattet af dette direktiv. Kommissionen underretter de øvrige medlemsstater herom.

Artikel 4

Dette direktiv træder i kraft på tyvendedagen efter offentliggørelsen i De Europæiske Fællesskabers Tidende.

Artikel 5

Dette direktiv er rettet til medlemsstaterne.

(1) EFT nr. L 26 af 31. 1. 1977, s. 20; direktivet er senest ændret ved Kommissionens direktiv 95/4/EF (EFT nr. L 44 af 28. 2. 1995, s. 56).